Só sterf swanger vrou tydens KZN-plaasaanvalArgieffoto: SAPD “Ons het Saterdagmiddag ŉ video-oproep met hulle gehad. Ons het lekker gesels en saamgelag. Ek het nie geweet dit sal ons laaste video-oproep saam met Zakiyya wees nie.” Só vertel Ally Jamaloodeen, die neef van Ayoob Ismail, wie se 26-jarige swanger vrou, Zakiyya Ahmedjan (26), Saterdagaand tydens ŉ aanval op hul plaas in Weenen, KwaZulu-Natal, vermoor is. Die egpaar se twee kinders, Hajra (8) en Hamza (2), was ook die aand van die aanval tuis. Zakiyya was swanger met die egpaar se derde kind en die baba sou Desember gebore word. Ally sê hy het Saterdagaand omstreeks 20:10 ŉ oproep van Ayoob ontvang. “Toe ek antwoord, kon ek hoor hy huil en die kinders het histeries in die agtergrond geskree. Ek het dadelik geweet daar is fout,” vertel Ally. Ally sê hy is in beheer van ŉ WhatsApp-noodgroep bestaande uit nooddienste, buurtwagte, polisie, plaaslike boere en lede van die gemeenskap. Net nadat Ayoob hom gebel het, het hy die noodgroep in kennis gestel van die oproep. Hy het daarna ŉ vriend gebel wat toe saam met hom na die plaas uitgery het. “Toe ons by die huis aankom, het ek nie geweet wat om te verwag nie. Ayoob se een kind het na my aangehardloop gekom en geskree: ‘Hulle het my mamma vermoor’,” vertel Ally. Hy sê Zakiyya het in ŉ plas bloed gelê. Hy het haar pols gevoel. “Toe ek haar kop oplig, toe sien ek haar keel is oopgesny. Sy het nie meer asem gehaal nie,” vertel ŉ baie emosionele Ally. Hy sê Ayoob het geskree dat hulle ŉ ambulans moet ontbied. Volgens Ally het Ayoob vroegaand die honde hoor blaf en het ŉ venster oopgemaak om te kyk waarom hulle so lawaai. Hy het gesien hoe die hond deur die draad probeer klim en het die kombuisdeur op ŉ skrefie oopgemaak om te kyk wat aangaan. Toe hy die deur oopmaak, het drie mans voor die deur gestaan. Hy het probeer om die drie mans te keer om die huis binne te kom, maar hulle het hom oorweldig. Ally vertel Ayoob, wat soos ŉ broer vir hom is, was in ŉ hewige stryd met die aanvallers betrokke om sy gesin te beskerm. Die aanvallers het glo geld geëis. Hulle het ŉ mes teen Zakiyya se keel gehou. “Zakiyya het vir hulle geld gegee, maar hulle het nog gesoek,” vertel Ally. Die aanvallers het glo vir Hajra ook gewurg en vir Hamza geskop toe hy na sy ma toe wou hardloop. “Ayoob het vir die aanvallers gesê hulle kan alles vat, maar hulle moet net sy familie uitlos.” Ayoob het toe sy kinders gegryp en bo-op hulle op die vloer gelê om hulle te beskerm. Die aanvallers het hom begin skop. “Ayoob glo daar het ŉ vierde aanvaller buite gewag,” sê Ally. Ally sê die aanval is ŉ groot skok vir hul familie . “Die kinders is emosioneel geskend. Ons is ŉ naby familie en doen omtrent alles saam. Ons sou Sondag saamgebraai het. Nou reël ons saam Zakiyya se begrafnis,” sê hy. Ayoob gaan Dinsdag vir ŉ MRI-skandering. Nog niemand is in verband met die aanval in hegtenis geneem nie. Maroela Media het vroeër berig die polisie in Weenen het die voorval bevestig.